รัฐมนตรีว่าการกระทรวงแรงงาน เยี่ยมให้กำลังใจแรงงานไทยในสหรัฐอาหรับเอมิเรตส์ (UAE) พร้อมขอบคุณนายจ้างเชื่อมั่นฝีมือแรงงานไทย
นายสุชาติ ชมกลิ่น รัฐมนตรีว่าการกระทรวงแรงงาน พร้อมนายบุญชอบ สุทธมนัสวงษ์ ปลัดกระทรวงแรงงานและคณะ เข้าพบปะนายจ้างและตรวจเยี่ยมแรงงานไทย จำนวน 119 คน ในสาขาช่างและพนักงานฝ่ายผลิต ของบริษัท Crown Emirates Company Ltd ; Jebel Ali : ในเขต Free Zone สหรัฐอาหรับเอมิเรตส์ (UAE) ซึ่งเป็นสถานประกอบกิจการผลิตกระป๋องและบรรจุภัณฑ์อลูมิเนียม รัฐมนตรีว่าการกระทรวงแรงงาน กล่าวว่า สถานประกอบการใน UAE แห่งนี้ร้อยละ 90 จ้างแรงงานไทย มีการดูแลคุ้มครองแรงงานอย่างดี และจ้างมาอย่างต่อเนื่อง ปัจจุบันมีลูกจ้างจำนวน 174 คน ในจำนวนนี้ เป็นแรงงานไทย 119 คน อยู่ในฝ่ายผลิต เช่น ช่างต่างๆ พนักงานฝ่ายผลิต และฝ่ายสำนักงานฯ บริษัทฯ ได้มีการจ้างแรงงานไทย โดยมีอัตราจ้างแรกเข้าทำงานต่ำสุด 1,860 ดีแรห์ม หรือประมาณ 16,740 บาท ถึง 3,000 ดีแรห์ม หรือประมาณ 27,150 บาท โดย 1 ดีแรห์ม ประมาณ 9 บาท แล้วแต่ตำแหน่งงาน ส่วนสวัสดิการมีการจัดที่พักฟรี อาหารฟรี 3 มื้อ รถรับ - ส่ง ฟรี ทั้งนี้ ในปี 2565 บริษัทฯ มีความต้องการจ้างแรงงานไทย จำนวน 4 ตำแหน่ง รวม 22 อัตรา ในตำแหน่งช่างไฟฟ้า ช่างกล พนักงานควบคุมเครื่องจักร ช่างเครื่องและพนักงานฝ่ายผลิต โดยบริษัทแจ้งความประสงค์ขอคัดเลือกคนหางานผ่านกรมการจัดหางานโดยตัวแทนนายจ้างจะไปทำการคัดเลือกในวันที่ 20 ธันวาคมนี้ รัฐมนตรีว่าการกระทรวงแรงงาน กล่าวว่า รู้สึกดีใจที่ได้มาพบกับแรงงานไทยที่ทำงานอย่างตั้งอกตั้งใจในสหรัฐอาหรับเอมิเรสต์ ส่งรายได้กลับประเทศไทยเป็นเงินจำนวนมาก เพื่อช่วยขับเคลื่อนเศรษฐกิจของไทย พร้อมส่งกำลังใจให้ทุกคนจากความห่วงใยของนายกรัฐมนตรีและกระทรวงแรงงาน พร้อมขอขอบคุณนายจ้างผู้ประกอบการและผู้บริหารบริษัทที่ไว้วางใจเชื่อมั่นในศักยภาพของแรงงานไทยที่มีฝีมือของไทยเป็นที่ต้องการของตลาดต่างประเทศและยังมีโอกาสที่จะขยายเติบโตได้อีกในตลาดโลกต่อไป